秋旱熱甚尤苦登陟輿中戲成
作者：黄公度
朝代：宋

paragraphs: 少皡不用事，八月猶苦熱。
南方本炎蒸，况乃甘澤闕。
雨師弛厥職，旱魃逞餘孽。
金石鑠欲流，汙池龜甲裂。
稼穡亦已休，田家生理絕。
敢意築場圃，漸聞罌瓶竭。
租歛數有恒，不爲愆陽輟。
州縣急錙銖，鞭箠動流血。
吁嗟號帝閽，此語何由徹。
空村巫覡舞，靈祠香火謁。
水旱制於天，祈禳恐虛設。
嘗聞桑林禱，爪犧亦清潔。
萬國幾爲魚，堯德豈其劣。
但令備先具，難必沴氣滅。
江淮十萬兵，仰口資餽轍。
太倉無宿儲，有司憂百結。
腐儒從薄宦，籃輿走嵽嵲。
王事有嚴程，亭午不得歇。
林鳥呀無聲，僕夫屢告暍。
馬得變玄冬，陰厓踏層雪。